Broj: 711-I-1724-R-91/18-01-8

Zagreb, 24. prosinca 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, na temelju članka 30. stavka 1. podstavka 4. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), dana 24. prosinca 2018.g., daje dužnosnicima i rukovodećim državnim službenicima u smislu ZSSI-a, sljedeću:

**SMJERNICU I UPUTU**

**I. Promjena na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra se:**

* **promjena primanja od dužnosti za koju se podnosi izvješće o imovinskom stanju ako se neto iznos plaće (volonterske naknade) na godišnjoj razini (zbroj mjesečnih neto plaća/volonterskih naknada na godišnjoj razini) promjeni za više od 10%,**
* **promjena plaće ostvarene kod drugog poslodavca** **ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%,**
* **promjene mirovine ako se neto iznos mirovine na godišnjoj razini (zbroj mjesečnih mirovina na godišnjoj razini) promjeni za više od 10%,**
* **svaki ostvareni ostali prihod dužnosnika u tekućoj godini,**
* **svaka isplata subvencija, donacija ili poticaja u tekućoj godini, neovisno o isplaćenom iznosu,**
* **promjena plaće bračnog druga/životnog partnera** **ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%,**
* **svaki ostvareni drugi primitak bračnog druga/životnog partnera, osim u slučaju promjene mirovine gdje je dužnosnik obvezan prijaviti promjenu ako se neto iznos mirovine bračnog druga/životnog partnera na godišnjoj razini (zbroj mjesečnih mirovina na godišnjoj razini) promjeni za više od 10%,**
* **svaka promjena obveza dužnosnika i njegovog bračnog druga/životnog partnera nastala u tekućoj godini,**
* **svaka promjena potraživanja dužnosnika i njegovog bračnog druga/životnog partnera nastala u tekućoj godini,**
* **svaka promjena na nekretninama,**

 **- s time da se u vezi vrijednosti nekretnine treba navesti ona promjena uslijed koje je nesporno došlo do promjene tržišne vrijednosti nekretnine (prenamjena nekretnine, izgradnja kuće i sl.),**

* **svaka promjena na pokretninama koje se upisuju u javni registar,**
* **svaka promjena na ostalim pokretninama (koje se ne upisuju u javni registar), ako je promjena pojedinačne vrijednosti veće od 30.000,00 HRK,**
* **svaka promjena kod poslovnih udjela, dionica i vrijednosnih papira u poslovnim subjektima dužnosnika i/ili članova obitelji,**
* **svaka promjena novčane kunske ili devizne štednje dužnosnika ili članova njegove obitelji ako iznos štednje premašuje jednogodišnji iznos neto prihoda dužnosnika,**

**II. Dužnosnici trebaju voditi računa i o statusnim promjenama nastalim tijekom mandata te se upućuju da iste, u cilju zaštite vlastite vjerodostojnosti i povjerenja građana, prijave Povjerenstvu podnošenjem izvješća o imovinskom stanju povodom promjene.**

Obrazloženje

Člankom 3. ZSSI-a propisano je tko se smatra dužnosnikom u smislu navedenog Zakona, kao i na koje osobe se navedeni Zakon odgovarajući primjenjuje. Time je ujedno određen i djelokrug samog Povjerenstva.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnose Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini, kao i posebna obveza dužnosnika da ako je tijekom obnašanja javne dužnosti došlo do **bitne promjene glede imovinskog stanja** o tome podnesu Izvješće Povjerenstvu istekom godine u kojoj je promjena nastupila.

Sukladno članku 8. stavku 5. ZSSI-a, podaci o imovini dužnosnika koju je dužnosnik dužan prijaviti obuhvaćaju podatke o naslijeđenoj imovini i podatke o stečenoj imovini.

Na temelju članka 8. stavka 9. ZSSI-a, dužnosnici ispunjavaju i podnose izvješća o imovinskom stanju u obrascu koji utvrđuje Povjerenstvo.

Obzirom da ZSSI nije definirao pojam „bitna promjena glede imovinskog stanja“ iz članka 8. stavka 2. ZSSI-a, a koja je povod nastanka obveze dužnosnika za podnošenje izvješća o imovinskom stanju, Povjerenstvo u cilju pravilnog i potpunog ispunjavanja obveze podnošenja izvješća o imovinskom stanju daje predmetnu smjernicu i uputu svim dužnosnicima.

Dužnosnici su, sukladno članku 8. stavku 2. ZSSI-a, dužni podnijeti izvješće Povjerenstvu o bitnoj promjeni glede imovinskog stanja istekom godine u kojoj je promjena nastupila, na važećem elektroničkom obrascu izvješća, a kao svrhu podnošenja dužni su u rubrici „*Svrha podnošenja izvješća o imovinskom stanju*“ označiti „*Promjena*“. U odgovarajućoj rubrici se potom, kako dolje slijedi, unose podaci koji su se promijenili.

Ako se primanja od dužnosti za koju se podnosi izvješće o imovinskom stanju promijene na način da se neto iznos plaće ili volonterske naknade na godišnjoj razini (zbroj mjesečnih neto plaća/volonterskih naknada na godišnjoj razini) promjeni za više od 10%, dužnosnik je navedenu promjenu dužan prijaviti te promijenjeni iznos plaće/naknade navesti u rubrici „*Podatci o prihodima - Primanja na mjesečnoj razini od dužnosti za koju se podnosi izvješće o imovinskom stanju*“. Isto vrijedi i u slučaju promjene plaće ostvarene kod drugog poslodavca, ako se neto iznos plaće na godišnjoj razini promjeni za više od 10%. U tom slučaju dužnosnik navedenu promjenu upisuje u rubriku „*Podatci o plaći ostvarenoj kod drugog poslodavca*“. Kriterij određivanja bitne promjene u odnosu na ovaj dio imovine usklađen je sa informatičkim sustavom automatske provjere podataka iz podnesenih izvješća koji je podešen na način da detektira i prijavljuje odstupanja +/- 10%.

Ukoliko dužnosnik ostvari neki od ostalih prihoda, odnosno prihod iz drugog izvora, dužan je isti prijaviti istekom godine neovisno o iznosu ostvarenog prihoda. U slučaju da, kao ostali prihod, ostvaruje mirovinu, obvezan je prijaviti promjenu ako se neto iznos mirovine na godišnjoj razini (zbroj mjesečnih mirovina na godišnjoj razini) promjeni za više od 10%. Navedene promjene upisuju se u rubriku „*Podatci o ostalim prihodima*“.

Gore navedene promjene na plaći i drugim dohocima na odgovarajući se način primjenjuju i kod promjena na plaći i ostalim dohocima bračnog druga/životnog partnera. Te promjene upisuju se u rubrike „*Iznos plaće bračnog druga/životnog partnera na godišnjoj razini po poslodavcu*“, odnosno „*Drugi primitak bračnog druga/životnog partnera dužnosnika*“.

Nadalje, dužnosnik je dužan prijaviti svaku isplatu subvencija, donacija ili poticaja u tekućoj godini, neovisno o isplaćenom iznosu, kao i svaku promjenu obveza dužnosnika i njegovog bračnog druga/životnog partnera nastalu u tekućoj godini te svaku promjenu u potraživanjima dužnosnika i njegovog bračnog druga/životnog partnera nastalu u tekućoj godini. Navedene promjene prijavljuju se u rubrikama „*Subvencije/donacije/poticaji*“, „*Podaci o obvezama*“ i „*Podaci o potraživanjima*“.

U odnosu na promjene na nekretninama, dužnosnik je dužan prijaviti svaku promjenu na nekretninama. Pod promjenama se smatra stjecanje/otuđenje nekretnine, ali i promjena na postojećim nekretninama koje su u vlasništvu dužnosnika/bračnog druga. U odnosu na promjenu vrijednosti nekretnine, dužnosnik je dužan prijaviti onu promjenu uslijed koje je nesporno došlo do promjene tržišne vrijednosti nekretnine (npr. prenamjena nekretnine, izgradnja kuće/objekta na postojećoj nekretnini i sl.). Promjene u odnosu na nekretninama prijavljuju se u rubrici „*Podatci o nekretninama*“.

U odnosu na pokretnine, dužnosnik je dužan prijaviti svaku promjenu na pokretninama koje se upisuju u javni registar (vozila, polovila, zrakoplovi). U odnosu na ostale pokretnine, koje se ne upisuju u javni registar, dužnosnici su dužni prijaviti promjene ako je promjena pojedinačne vrijednosti pokretnine veće od 30.000,00 HRK. Ove promjene prijavljuju se u rubrikama „*Podatci o pokretninama koje se upisuju u javni registar*“ i „*Podatci o ostalim pokretninama pojedinačne vrijednosti veće od 30.000,00 HRK*“.

U odnosu na poslovne udjele, dionice i vrijednosne papire, dužnosnici su dužni prijaviti svaku promjenu nastalu u tekućoj godini. Promjena se prijavljuje u rubrici „*Poslovni udjeli, dionice i vrijednosni papiri u poslovnim subjektima*“.

U odnosu na štednju, dužnosnik je dužan Povjerenstvu prijaviti svaku promjenu novčane kunske ili devizne štednje dužnosnika ili članova njegove obitelji ako iznos štednje premašuje jednogodišnji iznos neto prihoda dužnosnika. Ova promjena prijavljuje se u rubrici „*Novčana kunska ili devizna štednja*“.

Povjerenstvo napominje kako obrazac izvješća o imovinskom stanju dužnosnika osim podataka o imovini sadrži i određen broj statusnih podataka dužnosnika (osobni podaci dužnosnika i članova njegove obitelji, podaci o funkciji dužnosnika u drugoj pravnoj osobi, udruženju i organizaciji i dr.). U odnosu na ove podatke, Povjerenstvo zaključuje kako dužnosnici trebaju voditi računa i o promjenama navedenih podataka tijekom mandata te iste, u cilju zaštite vlastite vjerodostojnosti i povjerenja građana, prijaviti Povjerenstvu podnošenjem izvješća o imovinskom stanju dužnosnika.

Slijedom navedenog, Povjerenstvo daje smjernicu i uputu kako je navedeno u izreci predmetnog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnicima i rukovodećim državnim službenicima, putem korisničkog računa
2. Objava na internetskoj stranici Povjerenstva
3. Pismohrana